**Øystein Sevåg** (født 19. mars 1957 på Kolsås i Bærum) er en norsk komponist, pianist og plateprodusent. Sevåg har arbeidet innenfor mange ulike musikalske genre, gjennom sine soloalbum, som komponist av kammer- og orkestermusikk, musikk for film og tv, og som produsent og musiker på andre artisters prosjekter.

Han er sønn av musikketnolog Reidar Sevåg fra universitetet i Oslo (1923–2016) og tegneren Kate Holmsen Sevåg (1924–2018). Øystein Sevåg begynte å spille piano 5 år gammel, og hans pianolærer i barndommen var faren. Da han var 11 år var han med på en av farens registreringsreiser rundt i Norge for å gjøre opptak av gamle spellemenn, og å fotografere og måle opp instrumentene deres. Utstyrt med transportabel båndopptager, kamera og meterstokk reiste de fra gård til gård i Gudbrandsdalen for å sikre materialet for ettertiden. I 12 års alder begynte Øystein å spille gitar og bass, og 14 år gammel hadde han som bassist sine første betalte spillejobber. Han tok musikklinjen på Rud videregående skole med tverrfløyte som hovedinstrument. Hans første fløytelærer var Halvard Johnsen. Her traff han gitaristen Lakki Patey som skulle bli en viktig samarbeidspartner i mange år fremover. De etablerte bandet *Ischjazz* som de begge komponerte musikk til, med Sevåg på keyboards. Bandet opptrådte på NRK TV i oktober 1976. Fra 1977 til 1981 studerte Sevåg ved Barratt Due musikkinstitutt i Oslo med tverrfløyte som hovedinstrument, parallelt med private studier i komposisjon og kontrapunkt hos Bjørn Fongaard og Johan Kvandal.

Samtidig med studiene utforsket han ulike former for jazz gjennom flere eksperimentelle band som det helakustiske *Windflowers* med Lakki Patey (Nominert til Spellemannprisen i kategorien jazz - medvirkende blant andre Sigurd Køhn, Morten Halle, Bjørn Kjellemyr, Crico, Ole Edvard Antonsen, Jens Wendelboe og strykere fra Kringkastingsorkestret), og det mer elektriske bandet *Celeste* (med Bendik Hofseth, Erik Wøllo, Inge Norum og Jan Erik Salater). Bandet utga albumet *Design by Music* i 1983, spilte på jazzklubber i Norge og hadde sin siste konsert på Molde Jazzfestival 1984.[]

Etter studietiden bodde Øystein Sevåg en periode i Triora i fjellene i Nord-Italia der han skrev strykekvartetten *Triora*, før han sommeren 1984 flyttet inn i Bogen Kunstnerverksteder ved Oslofjorden i Stokke. Der bygget han Bogen Lydstudio, og eksperimenterte med 3-dimensjonal opplevelse av lyd og lyd som arkitektur. Han var med i Ny Musikks Komponistgruppe (1984–1987) og prøvde ut nye musikalske virkemidler. Etter å ha fått et oppdrag fra IBM i 1986 om en lydskulptur (sammen med billedhugger Olav Orud) begynte Sevåg å bruke pc til komponering. Året etter begynte han å bruke pc til å skrive kammermusikk. Det første verket var blåsekvintetten *The Lyrical Joke*, fremført av Den Norske Blåsekvintett i Oslo i 1987. Verkene «The Lyrical Joke» og «Triora» ble innspilt og utgitt på CD i 2000 (Siddhartha SSRCD8 - med ensemblene *Bergen Wind Quintet* og *Triora Quartet Freiburg)*.

I 1989 etablerte Øystein Sevåg plateselskapet Siddhartha Records. Han utga der sitt første soloalbum «Close Your Eyes and See». Albumet ble snart plukket opp av radiostasjoner i mange av de større byene i Usa, og i 1991 ble albumet utgitt på den amerikanske labelen Music West. Året etter signerte Sevåg kontrakt med Windham Hill Records for tre nye album. Han signerte samme år en publishingavtale med Warner Chappell i Los Angeles. Tre år senere hadde Sevågs soloalbum nådd et publikum i over 100 land distribuert gjennom Windham Hill / BMG (senere SonyMusic), og vunnet priser og utmerkelser i Usa, blant annet Indie Award for albumet *Bridge* i 1998.

Fra 2006 har Sevåg bidratt på Benedicte Torgets debutalbum *After a Day of Rain* (2008). I 2014 ga Sevåg og Torget ut albumet *Karin Boye sånger* hvor de satte musikk til Karin Boyes dikt. For musikken fikk de NOPAs musikkpris for 2014. De to har også laget musikk for flere tv-serier. 

Øystein Sevåg er medlem av Norsk Komponistforening. I perioden 2018-2021 har Sevåg skrevet mye musikk for orkester diverse kammerbesetninger, bl. a. messingkvintett, stykker for solo piano og et verk for 5 fløyter, samt "European Memories" - Concerto for Bassoon and Orchestra, tilegnet og urfremført av Per Hannevold og Bergen Filharmonisk Orkester 21. jan 2021.[]

### Ensembler medvirket på Sevågs innspillinger

* Philharmonia Orchestra (London), (*Bridge*)
* Macedonia Radio Symphony Orchestra, (*Karin Boye sånger*)
* Bergen Wind Quintet, (*Early Works*)
* Vertavokvartetten, (*Global House*)
* Triora String Quartet Freiburg, (*Early Works*)
* Katharsis Strykekvartett, (*After a Day of Rain / B. Torget*)
* Global House Band, (*Global House, Bridge, Caravan, The Red Album*)

### Musikere

Øystein Sevåg, Bendik Hofseth, Nils Petter Molvær, Paolo Vinaccia, Benedicte Torget, Eivind Aarseth, Audun Erlien, Petter Wettre, Rune Arnesen, Sergio Gonzales, Ole Marius Melhuus, Maria Eisenburger, Zotora Nygård, Ottar Nesje, Sonia Loinsworth, Gudmund Sevåg, Roar Lindberg, Anette Scmidt, Ute Petersilge, Sara Övinge, Lex van Someren, Stephan Lilig, Ulrich Pfleiderer, Clara Ulrike Vogt.[]

Verkliste, orkester og kammermusikk| År | Tittel | Besetning | Varighet | Tilegnet |  |
| --- | --- | --- | --- | --- | --- |
| 2020 | European Memories - Concerto for Bassoon and Orchestra | Bassoon and Orchestra (2221-2221-87654-marimba,harp, perc x 3) | 26 minutter | Per Hannevold | Urfremført 21. januar 2021 med Per Hannevold og Bergen Filharmonisk orkester i Grieghallen, Bergen |
| 2018 | Brass Quintet | 2 trumpets, horn, trombone, bass trombone | 20 minutter | Oslo Brass Quintet |  |
| 2018 | Flute Quintet | piccolo, C flutes, Alto flutes, Bass flute | 14 minutter | Fem på tvers |  |
| 1984 | Triora - String Quartet |  | 22 minutter |  |  |
| 1987 | The Lyrical Joke in the Secret Garden When the Leaves are Falling - Wind Quintet |  | 18 minutter |  |  |
| 2018 | Four states for solo piano |  | 14 minutter |  |  |

### Diskografi

Diskografi| År | Album | Utgiver |  |
| --- | --- | --- | --- |
| 1983 | *Windflowers* | Hot Club Records | I samarbeid med Lakki Patey. Nominert til Spellemannprisen 1983 i sjangeren jazz |
| 1989 | *Close Your Eyes And See* | Siddhartha Records / Music West / Windham Hill | «Pick of the Year 1991» Gavin Report, San Francisco, USA. På Billboard NAC Top10 list |
| 1993 | *Link* | Siddhartha Records / Windham Hill | 17 uker på Billboard NAC Top 25 list |
| 1994 | *Visual* | Siddhartha Records / Windham Hill | Duo album med Lakki Patey. «Best Ambient Album of the Year» 1996 - Wind and Wire Magazine, USA |
| 1995 | *Global House* | Siddhartha Records / Windham Hill | 9 uker på Billboard NAC Top 25 list |
| 1997 | *Bridge* | Siddhartha Records / Hearts of Space | The AFIM India Award 1998, USA, Best Recording of the Year i sin sjanger. Med blant andre Philharmonia Orchestra (London) og filoinist Maria Eisenburger |
| 1999 | *Pearl Collection* | Siddhartha Records | Samlealbum, 1987–1999 |
| 1999 | *Private Collection* | Siddhartha Records | Musikk fra Sevågs samarbeid med billedkunstnere og Ny Musikks komponistgruppe 1984–1990 |
| 2000 | *Early Works* | Siddhartha Records | Kammermusikk, Wind quintet «The Lyric Joke» (1987) og String Quartet «Triora» (1984) |
| 2005 | *Caravan* | Siddhartha Records | Med Sevågs Global House Band, Maria Eisenburger, Ute Petersilge og Anette Schmidt |
| 2007 | *Based on a True Story* | Siddhartha Records | 16 solo piano-improvisasjoner |
| 2010 | *The Red Album* | Siddhartha Records | Med Sevågs Global House Band |
| 2012 | *Space for a Crowded World* | Siddhartha Records | Sevåg solo + Barbara Buchholz (Theremin) og Benedicte Torget (vokal) |
| 2014 | *Karin Boye sånger* | Present Recordings | I samarbeid med Benedicte Torget. Mottok NOPAs musikkpris 2014 |

Medvirkning på andres album| År | Artist | Album | Øystein Sevågs rolle |
| --- | --- | --- | --- |
| 1983 | Celeste | *Design by Music* | Produsent, keyboardist |
| 1983 | Erik Wøllo | *Where It All Begins* | Produsent, keyboardist |
| 1984 | Erik Wøllo | *Dreams of Pyramides* | Keyboardist, co-produsent |
| 1991 | Bendik Hofseth | *IX* | Co-produsent, mikser |
| 1991 | Andy Summers (fra The Police) | *World Gone Strange* | Mikser |
| 1998 | Zotora | *Emigrate* | Produsent, mikser, keyboardist |
| 2007 | Eliksir / Elin Synnøve Bråthen | *Earthly Things* | Produsent, mikser |
| 2008 | Benedicte Torget | *After a Day of Rain* | Produsent, pianist, mikser |
| 2009 | Anette Askvik | *Liberty* | Produsent, pianist, mikser |
| 2016 | Benedicte Torget | *Like a Seed Let It Fall* | Co-produsent, mikser |

Referanser
----------

1. ↑  «Reidar Sevågs instrumentkartotek». *www2.hf.uio.no*. Besøkt 31. januar 2016.
2. ↑  «Early Works by Øystein Sevåg on iTunes». *iTunes*. Besøkt 31. januar 2016.
3. ↑  The Indie Award lest 28. januar 2016
4. ↑  «Nopas musikkpriser». *ballade.no*. 10. desember 2014. Besøkt 13. april 2020.
5. ↑  Billboard lest 26. januar 2016
6. 1 2  «Billboard». Arkivert fra originalen 26. april 2016. Besøkt 26. januar 2016.
7. ↑  The AFIM India Award
8. ↑  «Private Collection by Øystein Sevåg on iTunes». *iTunes*. Besøkt 31. januar 2016.
9. ↑  Nopas musikkpris 2014
10. ↑  Allmusic.com: Andy Summers - *World Gone Strange*
11. ↑  «Rockipedia.no - Elin Synnøve Bråthen». Arkivert fra originalen 3. februar 2016. Besøkt 26. januar 2016.

Eksterne lenker
---------------

* (en) Øystein Sevåg – kategori av bilder, video eller lyd på Commons Rediger på Wikidata
* (en) Øystein Sevåg på Internet Movie Database Rediger på Wikidata
* (en) Øystein Sevåg på Discogs Rediger på Wikidata

* (en) Øystein Sevåg på MusicBrainz Rediger på Wikidata

* (en) Øystein Sevåg på Songkick Rediger på Wikidata
* (no) Øystein Sevåg, medlemsside Norsk Komponistforening Arkivert 8. mars 2018 hos Wayback Machine.

|  |  |
| --- | --- |
| Oppslagsverk/autoritetsdata | Store norske leksikon **·** Prabook **·** VIAF **·** GND **·** LCCN **·** ISNI **·** BNF **·** BNF (data) **·** MusicBrainz **·** Discogs
 |